Doiteronomio 17 | Beibele Inthaneteng | Phetolelo ya Lefase le Lefsa
17 “O se ke wa direla Jehofa Modimo wa gago sehlabelo ka poo goba nku yeo e nago le bosodi, e lego selo le ge e le sefe seo se solegago; ka gobane ke selo se se šišimišago go Jehofa Modimo wa gago.+
2 “Ge mo go wena go o mongwe wa metse yeo Jehofa Modimo wa gago a go neago yona go ka hwetšwa monna goba mosadi yo a tlwaetšego go dira tše mpe mahlong a Jehofa Modimo wa gago gore a robe kgwerano ya gagwe,+
3 a ya a rapela medimo e mengwe a ba a e khunamela goba a khunamela letšatši, kgwedi goba makoko ka moka a magodimo,+ e lego selo seo ke sego ka laela gore se dirwe,+
4 ke moka wena wa botšwa seo wa ba wa kwa ka sona gomme sa nyakišišwa gabotse, gwa ba gwa hlatselwa gore ke therešo+ gore selo se se se šišimišago se dirilwe Isiraeleng,
5 gona monna goba mosadi yoo a dirilego selo se se sebe o mo ntšhetše ka ntle ga dikgoro tša gago, ee, monna yoo goba mosadi yoo, o mo kgatle ka maswika a hwe.+
6 A bolawe ka bohlatse bja molomo wa dihlatse tše pedi goba tše tharo.+ A se bolawe ka bohlatse bja molomo wa hlatse e tee.+
7 Diatla tša dihlatse tšeo e be tšona tša pele di mmolayago, ke moka ka morago go latele diatla tša setšhaba ka moka;+ o tloše se sebe mo go wena.+
8 “Ge e ba o ka thatafalelwa ke molato wo o nyakago go sekwa,+ woo go wona go bilego le tšhollo ya madi+ gomme o begilwe molaong,+ goba go dirilwe bošoro, e lego taba yeo e tsošitšego ngangišano+ ka gare ga dikgoro tša gago, gona o eme o rotogele lefelong leo Jehofa Modimo wa gago a tlago go le kgetha,+
9 o ye go baperisita,+ e lego Balefi, le go yoo e tla bago e le moahlodi+ mehleng yeo, o ye o botšiše gomme bona ba tla go botša kamoo molato o ka ahlolwago ka gona.+
10 O dire ka go dumelelana le seo ba tlago go go botša sona ba le lefelong leo Jehofa a tlago go le kgetha; o ele hloko gore o dira tšohle tšeo ba go laelago tšona.
11 O dire ka go dumelelana le molao le kahlolo tšeo ba tlago go go nea tšona.+ O se ke wa aroga lentšung leo ba tlago go go botša lona, wa arogela ka go le letona goba le letshadi.+
12 Monna yo a bontšhago go ikgodiša ka go se theetše moahlodi goba moperisita yo a emego gore a hlankele Jehofa Modimo wa gago,+ yena a bolawe;+ wena o fediše se sebe Isiraeleng.+
13 Setšhaba ka moka se tla kwa seo ke moka sa boifa+ gomme sa se sa ikgodiša.
14 “Ge mafelelong o goroga nageng yeo Jehofa Modimo wa gago a go neago yona, gomme o e tšere e le ya gago o dula go yona,+ e bile o itše: ‘E re ke ipeele kgoši go etša ditšhaba tše dingwe ka moka tšeo di ntikologilego,’+
15 gona o bee kgoši yeo Jehofa Modimo wa gago a tlago go e kgetha.+ O bee kgoši go tšwa baneng beno. O ka se dumelelwe go bea motho o šele yo e sego ngwaneno.
16 Ke feela gore yena a se ke a ikokeletša dipere+ goba a bušetša setšhaba Egipita e le gore a oketše dipere;+ mola e le gore Jehofa o itše go lena: ‘Le se ke la hlwa le boela Egipita.’
17 Le gona a se ke a ikatišetša basadi, e le gore pelo ya gagwe e se ke ya aroga;+ e bile a se ke a ikgobelela silifera le gauta tše ntši.+
18 E re ge a dula sedulong sa bogoši mmušong wa gagwe, a ingwalele kopi ya molao wo ka pukung, wona molao woo o hlokometšwego ke baperisita, e lego Balefi.+
19 “A dule a e swere, a e bale matšatši ka moka a bophelo bja gagwe,+ e le gore a ithute go boifa Jehofa Modimo wa gagwe, a boloke mantšu ka moka a molao wo le ditaelo tše ka go di phetha;+
20 e le gore pelo ya gagwe e se ke ya iphagamišetša bana babo+ le gore a se ke a aroga go seo a se laetšwego, a arogela ka go le letona goba le letshadi,+ e le gore a atelwe ke matšatši mmušong wa gagwe,+ yena le bana ba gagwe gare ga Isiraele.